**Kultuuriaknast revisjonikomisjonile**

**Sissejuhatus**Kultuuriaken on sündmuseid ja huvitegevusi koondav veebileht, kuhu infot sisestavad korraldajad ise vastavate ankeetide kaudu. Info sisestamine on tasuta. Kultuuriaknal on administraator, kelleks on kultuuriosakonna peaspetsialist. Tema ülesandeks on sisestatud sündmused ja huvitegevused kontrollida, et sisu oleks korrektne, enne kui need avalikustatakse. Väga harva sisestab admin infot ise lehele. Kultuuriaknal on loodud ka mitu automaatset ühendust teiste asutuste veebilehtedega (erinevad kinod, teater Vanemuine, Lutsu raamatukogu). Sealt pärinev info saabub lehele automaatselt ilma administraatori poolse kontrollita. **Kultuuriakna arenduse vajadus**

Tartu vääris kaasaegset, mugavat ja atraktiivset portaali, mis koondab endas vaba aja veetmise võimalused Tartus ja Tartu maakonnas. Vana Kultuuriaken seda enam ei pakkunud, mida muu hulgas kinnitas ka langev kasutajaskond. Vana lehe peamiseks probleemiks oli iganenud tehnoloogia. Vananenud tehnoloogia dikteeris lehe aegunud visuaalse kujunduse. Vana Kultuuraken polnud ka mobiilsetele seadmetele kohalduv, mis tänapäeval on väga suureks puuduseks. Iganenud otsingusüsteem oli samuti algeline, mis muutis oma piiratusega info leidmise aeglaseks ja raskeks. Ka oli varasem leht vaid eesti ja inglise keeles, mis lõikas ära vene keelt kõnelevate tartlaste infovälja. Need vead said uue lehe arendusega kõik parandatud.

**Lähteülesanne**   
  
2015. aasta suvel koostas PwC (PricewaterhouseCoopers) Kultuuriaknale lähteülesanne, mis oli aluseks hankes kasutatud lähteülesandele. Kulu oli 8400.-  
Samuti võeti 2016. aasta märtsis, paar kuud enne hanke väljakuulutamist, PwC koostatud dokumendile ekspertarvamused kahelt juhtivalt IT-ettevõttelt: Fraktal ja Mooncascade. Need arvamused aitasid lähteülesannet veelgi täiendada. Ekspertarvamuste kulu oli 948.-

**Kultuuriakna eesmärk / sihtrühmad lähteülesandes**

Kultuuriaken.tartu.ee missioon on vahendada kultuuritarbijate sihtrühmadele terviklikku ning laiapõhjalist informatsiooni Tartus toimuvate kultuuriürituste ja pakutava huvitegevuse ning koolituste kohta.

Kultuuriakna eesmärgiks on:

a. vahendada põhjalikku infot Tartus ja Tartu lähistel toimuvatest sündmustest,

huvitegevustest,

b. aidata kaasa nii Tartu loomemajanduse kui ka regiooni turismisektori arengule,

c. süvendada Tartu kultuuritarbimist ja sise- ja välisturismi,

d. aidata luua Tartus hea elukeskkond,

e. eelnevate eesmarkide kaudu linna majanduse elavdamine.

Kultuuriakna kasutajate sihtrühmad on:

a. kohalikud, sh muukeelsed tartlased,

b. ettevõtjad, sh turismireiside korraldajad ja majutusasutused,

c. välismaalased, sh turistid,

d. siseturistid,

e. ürituste ja huvitegevuse korraldajad ,

f. meedia.

**Hange**

Hange kuulutati välja 2016. aasta juunis. Kujunduse ja arenduse hanked tehti eraldi, nagu ka Tartu kodulehe arenduse puhul ning need võitis Wiseman Interactive OÜ (nüüdsest Trinidad Wiseman)

Hanked võideti järgmiste maksumustega:

Kujundushange – 16 200.-

Arendushange – 41 880.-

**Arenduse tööprotsess**

Kultuuriakna arenduse projekti jaoks moodustati linnavalitsuses töörühm, kuhu kuulusid: kultuuriosakonna peaspetsialist Lennart Puksa, IT- teenistuse analüütik Karin Valk, linnavalitsuse turundusjuht Helen Kalberg ning kultuurisakonna juhataja asetäitja Marianne Menning.  
  
Projekti töögraafik oli järgmine:

*\* Prototüüp, kujundusvaated, testimised (erinevad kasutajagrupid): september 2016 - veebruar 2017*Kujundushange kulges ajakava kohaselt. Kuna arendustööde hanke käigus tekkis vajadus kujundusvaadete muutmiseks /lisamiseks, siis venis lõplik tööde vastuvõtmine. 23.05.2017 allkirjastati tööde lõplik vastuvõtu protokoll. Kulud vastavad täpselt kujundushankele.

*\*Arendus, vastuvõtutestid, avalikustamine: veebruar – september 2017*

Arendustööd ei kulgenud plaanipäraselt  ning arendaja poolne projektijuht leidis arendustööde käigus, et arendaja on teinud rohkem kui algses skoobis ettenähtud. Järgnesid pikad vaidlused ja läbirääkimised, mille käigus mõningad tööd kvalifitseerusid lisatöödeks. Lisatööde kohta esitas arendaja pakkumused. Ühtlasi sai sõlmitud kokkulepe, millega määrati lehe *go live* tähtajaks 30.06.2017 (algne *go-live* tähtaeg oli 15.05.2017).

Ka uue ajakava järgselt ei kulgenud arendustööd ajakava kohaselt, arendaja projektijuht ei suutnud hoida töid graafikus, mistõttu 31.07.2017 sai sõlmitud uus kokkulepe, mille raames määrati töövõtjale leppetrahv.

Edasi kulgesid arendustööd plaanipärasemalt, kuigi viimati lepitud valmimise tähtajaks (07.08.2017) ei saanud arendus siiski valmis. Lõpuks mindi lehega avalikuks 01.09.2017 Lõplik vastuvõtu protokoll allkirjastati 21.09.2017, mis sätestas, et mõningad tööd lõpetatakse veel lähiajal.

Arendustööde kulud:

Lisatööd pakkumus 883 -  summa 2 310.-

Lisatööd pakkumus 884- summas 3 300.-

Hanke skoobis olnud tööd – summas 40 137.- (sisaldab leppetrahvi 4053.-)

Kokku   45 747.-

Kultuuriaken kokku 61 947.-

**Hooldusteenus**

2017. aasta septembris tehti raamlepingu (RH-16-084) "Tartu linna veebilehtedele tugiteenuste hankimine" raames hooldusteenuse minikonkurss Trinidad Wisemani (TW) ja Web Expert OÜ vahel, mille võitis TW, kellega sõlmiti 1 aastaks Kultuuriakna veebilehe hooldusleping.  
Hooldusleping näeb ette, et igas kuus peab töövõtja tegelema veebilehe hooldusega vähemalt 15 töötunni ulatuses. Hoolduslepingu raames on võimalik tellida ka väikseid arendus/parandustöid, mida on seni igakuiselt ka tehtud. Seeläbi on parandatud mõned puudused, mis *live*´i mineku ajal veel lehel olid. Samuti analüüsitakse kasutajate poolt saadud tagasisidet ning nende ettepanekute põhjal täiustatakse lehte igakuiselt.

**Tulemus**

Kuna lehe avalikuks minemise ajal polnud leht täielikult valmis ning selgusid ka mõned arendaja poolsed puudused, siis sel hetkel tellija tulemusega täielikult rahul polnud.   
Kuid järgnevatel kuudel, kui arendaja sai kõik tööd lõpetatud, mis lepinguga olid ettenähtud ning hooldusteenuse raames sai samuti lehe kasutajamugavust veelgi parandatud – siis nüüd saab tellija öelda, et (2018. aasta kevadel) ollakse tulemusega rahul.

Lennart Puksa

Kultuuriosakonna peaspetsialist